রূপরাম ধর্মমঙ্গল কাব্য কবিতা মিলনসাগর Roopram DHARMA MANGAL KABYA Poetry Milansagar
রূপরাম চক্রবর্তীর ধর্মমঙ্গল কাব্য
কবি রূপরাম চক্রবর্তীর ধর্মমঙ্গলের পরিচিতির পাতায় . . .
রূপরামের ধর্মমঙ্গল কাব্যের সূচি
পড়িল প্রথম রণে লোহাটা বজ্জর |
রণমত্ত লাউসেন বিজই পুরন্দর ||
তরাসে চঞ্চল প্রাণ মোর কলেবর |
নাম শুনি আমার হৃদয়ে লাগে ডর ||
এত শুনি ভবানী বলেন হরষিত |
দ্বিজ রূপরাম গান ধর্মের সঙ্গীত ||
ঈশ্বরী বলেন ইছা মনকথা নাঞি |
অর্জুন সারথি ধর্ম কি ধরে বড়াঞি ||
বরুণ বিধাতা হরি ইন্দ্র পঞ্চানন |
এই সব আমার সহিতে নারে রণ ||
ঢাল খড়্গ ধরিলে সমুখে কেবা থির |
কোন ছার লাউসেন কত বড় বীর ||
আমি নহে রণে যাই তুমি থাক ঘরে |
পরিপাটি পূজা এত লাউসেনের ডরে ||
জগতজীবন যন্ত্র আমি সর্বজয়া |
কেবা নাঞি আশা করে চরণের ছায়া ||
যুগে যুগে জন্মিল যতেক অবতার |
কেবা নাঞি পূজা দিল চরণে আমার ||
যত আছে দেবতা সভার তত্ত্ব জানি |
কৃষ্ণ অবতারে নাম গোবিন্দ-ভগিনী ||
আজি রণে অবশ্য ধরিব খড়া ঢাল |
কি করিতে পারে তোর অষ্ট দিগপাল ||
বচন বলিতে মুখে খসে তিন বাণ |
অসুর দেবতা দেখি হৈল কম্পমান ||
তিন বাণ দিল দেবী ইছাইর করে |
তিন বীর নিধন করিবে তিন শরে ||
বীর কালু লাউসেন অন্ডির পাখর |
এই তিন বাণে তারা যাবে যমঘর ||
শুন বাপু ইছা ঘোষ বলি তোর তরে |
সত্বরে সাজন কর অজয়া সমরে ||
হেঁটমুখে কান্দে ইছা এই বাক্য শুনি |
লোচনে তরঙ্গ ধারা যেন মন্দাকিনী ||
মলিন বদনে বীর বলে বিবরণ |
তবে কেন নষ্ট হৈল লঙ্কার রাবণ ||
দশ মুন্ড কাটিয়া তোমার পূজা দিল |
রাম অবতারে সেহ সবংশে মরিল ||
এত শুনি ভবানী বলেন হেঁটমুখে |
রাবণ রাজার শোক আছে মোর বুকে ||
দৈব যদি বিমুখ আপনি সর্বনাশ |
রামচন্দ্র জানকী লক্ষ্মণ বনবাস ||
বান্ধা গেল সাগর রাবণ কেন মরে |
সর্বনাশ হয় ইছা দৈব যারে ধরে ||
উচিত বলিতে ইছা মনে কিবা দুখ |
বিষয় সম্পদ যেন জলের বিম্বুখ ||
সাজ কর সত্বর সমরে চল যাই |
বিলম্বে নাঞিক কাজ শুনরে ইছাই ||
এত শুনি ইছা বীর সাজিল সত্বর |
রাবণ সাজিল যেন লঙ্কার ভিতর ||
পাতালে বাসুকি কাঁপে স্বর্গে দেবগণ |
অষ্ট দিগপাল দেখি ভয়াতুর মন ||
শিরে বান্ধে পাগুড়ি পটুকা পদ্মফুল |
তার উপর বরণ অরুণ অনুকুল ||
সমুখে রাখিল তোড়া রাম রাধা ধনী |
দপ দপ জ্বলে তথি অজগর মণি ||
অঙ্গে পরে ইছাই অপূর্ব অবরণ |
নীলমণি শোভা করে কস্তুরী চন্দন ||
সর্ব গায় পরিল কবচ আর রাঙ্গি |
কোমর কসিয়া বান্ধে যমধর টাঙ্গি ||
বান্ধিল যুগল অসি মুখে যার কাল |
নৌতন জলদ রুচি নিদারুণ ঢাল ||
সমুখে রাখিল বীর হীরাধর ছুরি |
মাণিক মিশাল জ্বলে কলধৌত ঝুরি ||
যুগল তরকচ বান্ধে বিশ হাজার তীর |
মেঘনাদ সদৃশ কি জানি মহাবীর ||
ধরণী চঞ্চল করে ধরিতে ধনুক |
অসুর পালায় ডরে অমর ভুবুক ||
তরণি দুপুর বেলা বিমানে মোহিত |
সত্বর সরণিহারা হৈল আচম্বিত ||
ইছাই করিল যাত্রা ঈশ্বরী ধিয়ান |
লাউসেন জিনিতে বীর শুভক্ষণে যান ||
মার মার লাউসেন ইছাই বীর ডাকে |
বসুমতী থির নয় ফিরে যেন চাকে ||
ডাকে কাঁপে জগতজীবন সদাগতি |
দক্ষিণ ঢেকুর গড়ে হৈল উপনীতি ||
বসুমতী আকাশ পাতাল চমত্কার |
ইন্দ্র বলে ইছাই অপূর্ব অবতার ||
যেইখানে লাউসেন ময়নার নৃপবর |
সেইখানে উত্তরিল ইছাই কুঙর ||
দুই বীর সাজিল অনন্ত অনুপাম |
ইছা হৈল রাবণ লাউসেন হৈল রাম ||
লাউসেন বলে ধন্য ইছাই গোয়ালা |
ধন্য শ্যামরূপা দেবী রঙ্কিণী বিমলা ||
লাউসেন বলে শুন কালুসিংহ ভাই |
ঢেকুরের যোগ্য রাজা দেখিল ইছাই ||
অমরাবতীর রাজা যেন পুরন্দর |
রাজা দুর্যোধন যেন হস্তিনানগর ||
দারুণ জন্ভের সুত যেন বলবান |
নিবাতকবচ সুত না দেখি সমান ||
তরণি দ্বিগুণ বল সাক্ষাত পাবক |
অবতীর্ণ গড়ে যেন অসুর তারক ||
লাউসেন দেখি ইছা মনে যুক্তি করে |
এবার কদাচ জয় অজয়া ঢেকুরে ||
বলিতে নিশ্চয় নারি অবতীর্ণ কি |
আমার সারথি দুর্গা হেমন্তের ঝি ||
তথাপি উহারে দেখি অঙ্গে টুটে বল |
দ্বিজ রূপরাম গান ধর্মের মঙ্গল ||
.  ******************
.                                                 ইছাইবধ পালার পরের পৃষ্ঠায় . . .
.                                                                      পাতার উপরে . . .
মিলনসাগর
১    বন্দনা  পালা
.          গনেশ বন্দনা
.          ধর্ম্ম বন্দনা
.          ঠাকুরাণী বন্দনা
.          চৈতন্য বন্দনা
.          সরস্বতী বন্দনা
.          বিপ্র বন্দনা
.          দিগ্ বন্দনা
২   আত্মকাহিনী
৩   স্থাপনা পালা
৪    আদ্য ঢেকুর পালা
.           গজেন্দ্র মোক্ষণ
৫    রঞ্জার বিবাহপালা
৬   লুইচন্দ্র পালা
৭   শালেভর পালা
৮   লাউসেনের জন্মপালা
.            পরিশিষ্ট, জন্মপালা
৯   লাউসেন চুরিপালা
১০ আখড়া পালা
১১ ফলানির্মাণ পালা
১২ মল্লবধ পালা
১৩ বাঘজন্মপালা
১৪ বাঘবধ পালা
১৫ জামতি পালা
১৬ গোলাহাটপালা
১৭ হস্তিবধপালা
১৮ কাঙুরযাত্রাপালা
১৯ কলিঙ্গাবিভাপালা
২০ লৌহগন্ডারপালা
২১ কানড়াবিভাপালা
২২ অনুমৃতাপালা
২৩ ইছাইবধপালা
২৪ অঘোরবাদলপালা
২৫ জাগরণপালা
২৬ স্বর্গারোহণপালা
রূপরামের ধর্ম্মমঙ্গল
ইছাইবধ পালা
পৃষ্ঠা - ১  ২  ৩  ৪  ৫  ৬  ৭  ৮